Diari Oficial de la Generalitat Valenciana


Sumari del DOGV 2722, del 03-04-1996 (1996/837841)

ACORD de 25 de març de 1996, del Govern Valencià, en matèria d'incentivació dels equips mòbils dels centres de transfusió de la Comunitat Valenciana.
-----------------------------------------------------------------------------------------------------------------------------------------------------

### Dades del document

Número de DOGV
:   2722

Data del DOGV
:   03-04-1996

Secció del DOGV
:   ALTRES DISPOSICIONS

Número del document
:   1996/837841


Data del document
:   25-03-1996

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 25 de març de 1996, del Govern Valencià, en matèria d'incentivació dels equips mòbils dels centres de transfusió de la Comunitat Valenciana.   
El Govern Valencià, en la reunió del dia 25 de març de 1996, adoptà l'acord següent:  
A causa de les particularitats que presenta el treball que efectua el personal dels equips mòbils dels centres de transfusió de la Comunitat Valenciana quant a horaris irregulars i funcions inespecífiques, i com que és fonamental, per a la consecució dels objectius dels centres de transfusió, fomentar i incentivar el personal dels equips mòbils en l'exercici de la seua labor, la Conselleria de Sanitat i Consum en la reunió de la Mesa Sectorial de Sanitat de 14 de febrer de 1996, amb la negociació prèvia amb les centrals sindicals presents en aquesta, en compliment del que disposa l'article 32 de la Llei 9/1987, de 12 de juny, sobre negociació col·lectiva i participació en la determinació de les condicions de treball dels empleats públics, modificada per la Llei 7/1990, de 19 de juliol, i segons que disposa l'article 37 de l'esmentada Llei 9/1987, de 12 de juny, a proposta del conseller de Sanitat i Consum, el Govern Valencià   
ACORDA  
Primer  
Aprovar, amb efectes econòmics des de l'1 de gener de 1996 fins el 31 de desembre de 1996, l'acord sobre incentivació dels equips mòbils dels centres de transfusió de la Comunitat Valenciana, que s'adjunta com a annex.  
Segon  
Les pròrrogues successives que, si es dóna el cas, puguen establir-se, es faran amb la conformitat i la resolució conjunta prèvies de les conselleries de Economia i Hisenda i de Sanitat i Consum.  
Tercer  
Aquest acord es publicarà en el Diari Oficial de la Generalitat Valenciana.  
València, 25 de març de 1996  
El conseller secretari del Govern Valencià,  
JOSÉ JOAQUíN RIPOLL SERRANO  
ANNEX  
El Centre de Transfusió de la Comunitat Valenciana es creà mitjançant Decret 174/1985, de 28 d'octubre, del Govern Valencià, i el seu règim jurídic i retributiu l'estableixen els respectius estatuts del personal facultatiu sanitari, auxiliar sanitari i no sanitari (Decret 173/1986, de 29 de desembre, del Govern Valencià).  
En un principi, aquesta decisió semblava la més lògica ja que, sense dubte, els objectius que es volen complir són estrictament d'índole sanitària. No obstant això, la població que s'atén als centres de transfusió és completament diferent. Als hospitals acudeixen els pacients per imperiosa necessitat. Els donants de sang, contràriament, en primer lloc els haurem de convèncer i, per descomptat, acudirien als diferents bancs de sang o punts d'extracció quan les seues ocupacions els ho permeteren. Aquest fet puntual canvia completament la idiosincràsia dels centres de transfusió.  
El donant de sang és fonamental per al funcionament del nostre sistema sanitari, i possiblement l'esforç que hem de realitzar és superior al d'altres països ja que durant molt de temps ha estat un tema oblidat. Paradoxalment ens trobem, per un altre costat, amb una infraestructura sanitària perfectament desenvolupada des del punt de vista tecnològic, que requereix un subministrament important de sang i derivats.  
Per això, els centres de transfusió han de donar solucions urgents i ràpides per poder afrontar aquesta situació. Això comporta campanyes de capacitació, desplaçaments periòdics a col·lectius en què es troben els donants i, per descomptat, adaptar-se a la disposició del seu temps útil. Aquest fet s'agreuja en aquelles poblacions de naturalesa agrícola, que acudeixen a donar sang quan acaben la seua faena o bé en dies festius, i sovint fan desplaçaments llargs. Açò provoca que el personal destinat a l'àrea de l'extracció de sang es veja sotmès a horaris de difícil homologació.  
La instal·lació d'un punt d'extracció comporta l'adequació de locals, càrrega i descàrrega del material necessari, realització de labors administratives i d'atenció al donant i, finalment, la retirada de tot el material de rebuig generat durant l'extracció, per a deixar els llocs utilitzats en condicions per al seu ús habitual.  
Per tant, es tracta d'un col·lectiu de professionals que pel tipus de treball no poden disposar d'un horari prèviament establert, i que les seues jornades de treball tampoc coincideixen amb la resta d'institucions sanitàries. A més, han de realitzar un altre tipus de tasques generals de difícil catalogació.  
En atenció d'aquests motius, s'arriba als següents acords:  
1. Torns de treball  
L'horari de treball correspondrà a les necessitats dels equips mòbils, i s'efectuarà el còmput mensual d'acord amb l'horari establert legalment.  
S'elaboraran plantilles de treball per categories professionals que es publicaran amb quinze dies d'antelació. Els corresponents a dissabtes i diumenges es publicaran amb trenta dies d'antelació. En qualsevol cas, els torns de lliurances s'establiran seguint les normes generals dels centres sanitaris dependents de la Conselleria de Sanitat i Consum.  
2. Funcions que farà en equip el personal que integra les unitats mòbils  
Donada la idiosincràsia del treball dels equips mòbils del Centre de Transfusió de la Comunitat Valenciana, que fonamentalment podem sintetitzar en el transport al medi extrahospitalari d'una unitat d'extracció de sang, es pot deduir que existeixen unes labors perfectament estipulades a les diferents categories professionals, però algunes es queden sense concretar en cap estatut de personal.  
Per una altra banda, resulta indispensable donar una imatge de treball cooperativa i d'unitat funcional, atès que la població a la qual s'atén es tracta de donants voluntaris.  
Per això, cada categoria professional, a més de la seua labor específica i sense menystenir-la, hauran de col·laborar en les tasques següents:  
- Transport del material que s'utilitza en les extraccions i que és considerat de poc de volum: neveres de sang, tubs i la resta de material accessori.  
- Adequació de locals per al muntatge de la unitat d'extracció i deixar-los en condicions òptimes a l'acabament.  
- Funcions englobades en l'atenció al donant pre i post donació i altres tasques imprevistes que hi puguen sorgir.  
3. Dietes  
Quan acabe l'extracció, i per la distància respecte a la ubicació del Centre de Transfusió, es calcule arribar més tard de les 15:15 o 22:30 hores, es tindrà opció a parar per a dinar o sopar, respectivament. El temps màxim computable com a jornada per al dinar o el sopar serà d'1 hora.  
4. Comissió per a establir criteris del nombre de personal en equips mòbils  
Les direccions dels centres de transfusió de la Comunitat Valenciana i d'Alacant formaran una Comissió amb els representants sindicals dels equips mòbils firmants d'aquest acord perquè, d'acord amb els paràmetres publicats en la literatura sobre control de qualitat i rendiments, establisquen els recursos humans idonis per a cada col·lectiu. Aquesta comissió acabarà els seus treballs abans de final d'any. Els resultats seran desenvolupats i posats en marxa dins d'aquest acord.  
5. Incentius  
A causa de les particularitats que presenta el treball que fa el personal dels equips mòbils del Centre de Transfusió, quant a horaris irregulars i funcions inespecífiques, ja descrites anteriorment, la direcció d'aquest centre ha proposat a la Direcció per a la Gestió d'Assistència Especialitzada, amb el vistiplau de la Secretaria General de la Conselleria de Sanitat i Consum, que s'incentiven aquestes particularitats mitjançant la creació d'un programa especial amb l'assignació dels imports mensuals següents:  
Metges 21.425 PTA  
ATS 40.420 PTA  
Auxiliars de clínica i conductors 33.002 PTA  
Zeladors 31.994 PTA  
6. Prestació del servei fora de la jornada establerta  
Quan les necessitats del servei exigisquen la realització d'activitats fora de la jornada legalment establerta, en els supòsits de prolongació de jornada per la participació en equips mòbils de transfusió de sang, es compensaran aquestes activitats amb lliurances complementàries equivalents a l'activitat extra realitzada.  
Si és impossible la compensació mitjançant lliurança, s'abonarà en concepte d'incentivació la realització de l'activitat fora de la jornada legal amb les quantitats següents per extracció de cinc hores:  
Metges 14.000 PTA  
ATS 7.500 PTA  
Conductors 6.000 PTA  
Auxiliars d'infermeria 5.500 PTA  
Zeladors 5.000 PTA  
7. Promotors de la donació  
Fixar també un incentiu mensual per als que exercisquen funcions de promoció de la donació de 21.425 pessetes, d'acord amb els criteris següents:  
- Increment de la donació  
- Desviacions estàndards en la previsió de donants.  
- Criteris tècnics de les col·lectes: locals, refrigeris, horaris i contactes.  
8. Comissió paritària  
Es constituirà una comissió paritària formada per sis membres, tres del centre de transfusió i tres representants sindicals, que es reuniran, com a mínim, mensualment i que s'encarregaran de vetlar pel compliment d'aquest acord en tots i cada un dels seus punts.  
9. Absorció de compensacions per eixides  
Els incentius previstos per aquest acord absorbeixen les compensacions per extracció establertes en el títol X, apartat III, punts 1 i 2, de l'Ordre de 8 d'agost de 1986, del Ministeri de Sanitat i Consum, sobre retribucions de personal d'institucions sanitàries.